# NAISTENPÄIVÄN MARSSI, NAISTEN ÄÄNI -JUHLAVUOSI, VAALIVUOSI, MINNA-PALKINTO -



SUOMALAINEN NAISLIITTO TOIMII AKTIIVISESTI VUONNA 2025

Suomalaisen Naisliiton ensimmäinen vuoden 2025 valtakunnallinen tapahtuma oli Helsingin yhdistyksen 8.2.2025 järjestämä Ajankohtaisseminaari. Seminaarin aiheena oli Naisen elämänkaari. Kiinnostava, meitä kaikkia naisia koskettava aihe oli houkutellut paikalle osanottajia myös Helsingin ulkopuolisista jäsenyhdistyksistämme, ja onnistuneet järjestelyt ja luennoitsijavalinnat saivat kaikilta kiitosta.

Naistenpäivänä 8.3.2025 Helsingissä järjestetään naisjärjestöjen yhteinen marssi, johon myös Suomalainen Naisliitto osallistuu. Marssin järjestelyjä koordinoivat Naisjärjestöjen Keskusliitto NJKL, UN Women Suomi ja Naisasialiitto Unioni. Marssin suunnitteluryhmissä on mukana Naisliittolaisia ympäri Suomen, mikä enteilee Naisliiton runsasta osanottoa marssiin.

Suomalaisen Naisliiton vuonna 2015 aloittama Naisten Ääni -verkkojulkaisu täyttää Minna Canthin päivänä 19.3.2025 10 vuotta. 10 vuoteen mahtuu niin elämäkertojen kirjoittamista, Naisten Ääni -kilpailuja ja -näyttelyitä kuin verkkojulkaisun esilletuomista ja elämäkerta-aineiston tallentamista aihepiireittäin. Nyt on aihetta juhlia: Naisliitto järjestää Naisten Ääni -juhlaseminaarin Hotelli Arthurissa sunnuntaina 6.4.2025 klo 11-14. Juhlapuheen pitää museonjohtaja Saila Ylitalo Lottamuseosta ja Naisten Äänen seuraavasta vuosikymmenestä visioi FT Maritta Pohls. 11.-23.8.2025 järjestetään Naisten Ääni -näyttely Hämeenlinnassa.

Vuosi 2025 on vaalivuosi. 13.4.2025 järjestetään kunta- ja aluevaalit. Suomalainen Naisliitto järjestää tänäkin vuonna eri paikkakunnilla vaalitapahtumia ja osallistuu naisjärjestöjen yhteisiin vaalipaneeleihin ym. tapahtumiin.

Suomalainen Naisliitto jakaa Minna-palkinnon syksyllä 2025. Minna-palkinto on Opetusneuvos Hilja Vilkemaan stipendisäätiön rahoittama palkinto, jonka Suomalainen Naisliitto jakaa joka toinen vuosi ennalta määriteltyjä palkintokriteerejä noudattaen.

Suomalainen Naisliitto ry:n hallitus